Η συνάντηση

 Ντάλα καλοκαίρι. Περασμένα μεσάνυχτα. Ο ήρωας κατευθύνεται από το διαμέρισμα του στο κοντινό περίπτερο. Φαίνεται νεαρός, γεροδεμένος και ακμαίος. Είναι περιποιημένος. Εκεί, κοντοστέκεται πάνω από το ψυγείο με τα παγωτά αναποφάσιστος ποιο να διαλέξει. Ένας υπερβολικά αδύνατος, πρόωρα γερασμένος, καταπονημένος άντρας με μαύρους κύκλους και ατημέλητη ένδυση κάνει την εμφάνιση του. Πλησιάζει τον ήρωα από πίσω. Ο ήρωας αρχικά δεν τον παίρνει χαμπάρι.

 Και οι δύο είναι μελαχρινοί.

Καταπονημένος άντρας : Άσε ρε φίλε…, έχω καταστραφεί!(Απευθυνόμενος στον ήρωα)

Ήρωας (έκπληκτος στην αρχή) : Τι σου συμβαίνει φιλαράκο;

 Καταπονημένος άντρας : Άσε, έχω καταστραφεί εντελώς. Το αφεντικό μου έχει τρεις ημέρες να με πληρώσει… Τρεις ολόκληρες μέρες!

Σηκώνει τα χέρια σε χειρονομία απόγνωσης. Στην μια παλάμη έχει μερικά κέρματα. Η άλλη είναι άδεια. Ο ήρωας χαμογελάει.

Ήρωας : Mην νοιάζεσαι, φιλαράκο. Θα σου τα δώσει μαζεμένα.

Καταπονημένος άντρας : Εκατό ευρώ είναι αυτά. Εκατό!(Φωνάζει.)

Ήρωας : Ηρέμησε φίλε μου. Θα σου τα δώσει όλα μια και καλή. Μην σκας.

Καταπονημένος άντρας : Ε, είναι να μην σκάω! Δες!(Δείχνει τα κέρματα στην ανοιχτή παλάμη.) Με αυτά έχω μείνει! Και εγώ τι θα κάνω, μου λες;!

Ήρωας : Hρέμησε…

Καταπονημένος άντρας: Ήρεμος είμαι. Θα μου τα έδινε αλλά αρρώστησε η γυναίκα του…

Ο ήρωας τον κοιτάει με συμπάθεια δίχως να πει τίποτα. Ο καταπονημένος άντρας κουνάει το κεφάλι του πάνω κάτω.

Καταπονημένος άντρας: Άστα να πάνε στα κομμάτια. Καταστράφηκα…(Πιο χαμηλόφωνα)

Ο καταπονημένος άντρας γυρνάει την πλάτη του και πάει στον περιπτερά. Αυτός παρακολουθεί τηλεόραση στην καμπίνα του περιπτέρου. Δείχνει τα κέρματα στον περιπτερά.

 Καταπονημένος άντρας : Έχω πέντε ευρώ. Θα μου δώσεις ένα πακέτο τσιγάρα;

Ο περιπτεράς κοιτάζει μια τον ήρωα και μια τον καταπονημένο άντρα. Αναστενάζει βαριά και παίρνει δύο κέρματα από τα χέρια του άντρα.

Περιπτεράς (Καθώς δίνει το πακέτο με τσιγάρα): Κατάλαβα. Όλοι δικοί μας είστε σήμερα.

Καταπονημένος άντρας : Ευχαριστώ. Ευχαριστώ πολύ. (Χαμογελάει. Του λείπουν δόντια.)

Ο καταπονημένος άντρας χώνοντας πακέτο και εναπομείναντα κέρματα εναλλάξ στις τσέπες του κοντού παντελονιού, απομακρύνεται. Ο ήρωας τον χαιρετά σηκώνοντας το χέρι του. Ο άντρας τον παραβλέπει. Ο ήρωας ανασηκώνει τους ώμους. Διαλέγει επιτέλους ένα παγωτό, το πληρώνει στον περιπτερά και κινεί για την επιστροφή στο διαμέρισμα. Βάζει το παγωτό με την συσκευασία του κι αυτός στο παντελόνι του.

Έπειτα από μερικά μέτρα ο ήρωας συνειδητοποιεί ότι ο καταπονημένος άντρας τον ακολουθεί, έχοντας απόσταση γύρω στα πέντε μέτρα. Οι δρόμοι άδειοι. Κοντοστέκεται. Κοντοστέκεται κι ο άντρας. Συνεχίζει για λίγο τον δρόμο του και ο άντρας συνεχίζει να τον ακολουθεί. Σταματά ξανά και ξεκινάει πάλι. Το ίδιο κάνει κι ο άντρας. Φαίνεται σαν να διατηρεί ίση απόσταση από τον ήρωα διαρκώς. Ο ήρωας στρέφεται στον άντρα.

Ήρωας: Γιατί με ακολουθείς;

Καταπονημένος άντρας : Καταστράφηκα!

Ήρωας: Θέλεις κάτι από εμένα; (απειλητικά)

Καταπονημένος άντρας : Καταστράφηκα! (Πιο δυνατά)

Ήρωας: Πήγαινε σπίτι σου. (Δείχνει με τον δάχτυλο τον δρόμο)

Καταπονημένος άντρας : Καταστράφηκα! (Ουρλιάζοντας)

Ο ήρωας συνεχίζει την διαδρομή για το σπίτι του ρίχνοντας κλεφτές ματιές πίσω του. Ο άντρας συνεχίζει να τον ακολουθεί δίχως να ψαλιδίσει την απόσταση. Φτάνει στην πολυκατοικία του. Μπαίνει μέσα ανοίγοντας την εξώπορτα με τα κλειδιά του. Κλειδώνει από μέσα. Καθώς κάνει να ανεβεί τα σκαλιά για το διαμέρισμα του βλέπει τον άντρα να χτυπά τα τζάμια δυνατά.

Καταπονημένος άντρας : Καταστράφηκα! Καταστράφηκα! Με ακούς;! Καταστράφηκα!

Ο ήρωας τον αφήνει πίσω του κουνώντας το κεφάλι του με αηδία. Μπαίνει στο διαμέρισμα του. Κάθεται στον καναπέ και με το χειριστήριο ανοίγει την τηλεόρασή. Βάζει το χέρι του στην τσέπη για το παγωτό. Βγάζει ορισμένα κέρματα. Βάζει το χέρι του στην άλλη τσέπη. Βγάζει ένα πακέτο τσιγάρα. Τρέχει έντρομος στον καθρέφτη του μπάνιου. Εκεί τον κοιτάζει το είδωλο του καταπονημένου άντρα.

Ήρωας: Καταστράφηκα…(ψιθυριστά)